### NN 123/2020 (11.11.2020.), Odluka o izmjeni Odluke o uvođenju nužnih epidemioloških mjera za područje Krapinsko-zagorske županije

STOŽER CIVILNE ZAŠTITE REPUBLIKE HRVATSKE

2388

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20), članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) Stožer civilne zaštite Republike Hrvatske, 10. studenoga 2020. godine, donosi

ODLUKU

O IZMJENI ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE KRAPINSKO-ZAGORSKE ŽUPANIJE

I.

Na prijedlog Stožera civilne zaštite Krapinsko-zagorske županije u Odluci o uvođenju nužnih epidemioloških mjera za područje Krapinsko-zagorske županije (»Narodne novine« broj 106/20, 111/20, 114/20 i 115/20) točka II. mijenja se i glasi:

»Nužne epidemiološke mjere iz točke I. ove Odluke su:

– na javnim događanjima i okupljanjima u zatvorenim i na otvorenim prostorima (koncerti, profesionalne umjetničke izvedbe i programi, kino projekcije, izložbe u muzejskim, galerijskim i ostalim izložbenim prostorima, sajmovi, sjednice skupština, vjerska okupljanja i dr.), izuzev sjednica predstavničkih tijela jedinica lokalne i područne (regionalne) samouprave, može biti prisutno najviše 30 osoba

– na sahranama i posljednjim ispraćajima sućut ožalošćenima se ne smije izražavati bliskim kontaktima, a karmine se ne održavaju

– sva okupljanja u zatvorenim i na otvorenim prostorima na kojima sudjeluje više od 15 osoba organizator je obvezan prijaviti Službi civilne zaštite Krapina putem elektroničke pošte (krapina112@civilna-zastita.hr)

– obveza vođenja evidencije sudionika okupljanja u zatvorenim i na otvorenim prostorima na kojima se okuplja više od 15 osoba, s osnovnim informacija (ime, prezime i broj telefona prisutnih osoba) koje se obvezno čuvaju 14 dana te se u slučaju potrebe predaju županijskoj epidemiološkoj službi

– zabrana posjeta korisnicima pružatelja socijalne usluge smještaja starijih i nemoćnih osoba te odraslih osoba s invaliditetom, uključujući i ne srodničke udomiteljske obitelji uz iznimku korisnika koji su u terminalnoj fazi, kojima su dopušteni posjeti u trajanju do 15 minuta uz pridržavanje svih propisanih epidemioloških mjera, a u posjetu može biti samo jedan posjetitelj istovremeno

– zabrana posjeta korisnicima stacionara ustanova za zdravstvenu njegu, uz iznimku korisnika koji su u terminalnoj fazi, kojima su dopušteni posjeti u trajanju do 15 minuta uz pridržavanje svih propisanih epidemioloških mjera, a u posjetu može biti samo jedan posjetitelj istovremeno

– zabrana izlazaka korisnika izvan prostora pružatelja usluga smještaja za starije i nemoćne osobe i odrasle osobe s invaliditetom, izuzev ako je izlazak uvjetovan medicinskim razlozima

– preporuka zaposlenicima pružatelja socijalnih usluga smještaja u sustavu socijalne skrbi da ne odlaze na stručne skupove i druge skupno organizirane oblike usavršavanja zaposlenika (kongresi, simpoziji, predavanja, radionice i sl.)

– radno vrijeme svih ugostiteljskih objekata ograničava se, tako da isti mogu raditi najkasnije do 22:00 sata

– zabrana prodaje alkoholnih pića u vremenu od 22:00 do 06:00

– obvezno korištenje maski za lice ili medicinskih maski na otvorenim prostorima kao što su autobusna i željeznička stajališta, sajmovi i drugi otvoreni prostori na kojima nije moguće održavati fizičku udaljenost od najmanje 2 metra.«

II.

Nužne epidemiološke mjere iz ove Odluke određuju se u trajanju do 30. studenoga 2020. godine.

III.

Ova Odluka objavit će se u »Narodnim novinama«, a stupa na snagu 12. studenoga 2020. godine.

Klasa: 810-06/20-01/7
 Urbroj: 511-01-300-20-212
 Zagreb, 10. studenoga 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.